**Подлоге за цртање сликање и обликовање**

**Папир као сликарска подлога**

**Натрон** или **пак папир** је небељени папир који има природно смеђу боју и може бити тањи и дебљи. Погодан је за цртеже угљеном, тушем, као и сликање темперама. Осим као сликарска и цртачка подлога може да се користи и као подлога за излагање дечјих радова.

**Фотокопир папир** због мале грамаже (80gr/m2) и своје глатке текстуре користи се као подлога код цртежа графитном оловком, флимастером, оловком у боји, тушем и пером.

**Акварел папир** може бити мекше и грубље структуре, различитих дебљина. Погодан је за цртање и сликање скоро свим материјалима.

**Паус-папир** је прозиран масни папир који служи за пресликавањеали је интересантан као подлога за цртање и сликање.

**Салвет-папир** је због мекоће и порозности веома тешко осликавати, али се залепљен на чвршћу подлогу може користити као подлога за сликање. Често се користи за колажирање.

**Хамер-папир** спада у ред квалитетнијих папира и одлична је подлога за цртање сликање и отискивање, а може послужити и као паспарту подлога за ликовне радове. Производи се у више боја.

**Триплекс** је врста картона која спада у тање картоне погодне за цртање, сликање и графику, као и за тродимензионално обликовање. Има два лица једна страна је сирова и без глазуре, па је погодна и за сликање. Може се користити и као паспарту, или као блок за одлагање и чување дечјих радова.

**Лепенка** је врста картона. Користи се у индустријској производњи за паковање производа а као материјал за ликовне активности користи се као сликарска подлога и за тродимензионално обликовање

Новинска хартија је веома интересантна подлога за ликовне интервенције, за колажирање, као и за обликовање.

**Јута, памучно и ланено платно као сликарске подлоге**

**Текстилна платна** се користе обично за уљано сликарство, ређе у раду са децом, али могуће је бојити их темперним и акрилним бојама. Погодна су за израду слика великог формата, обликовање предмета и играчака од тканина, као и за костиме и сценографије приликом извођења дечјих позоришних представа.

**Дрво као сликарска подлога**

**Даске од дрвних прерађевина** су лесонит, медијапан, универ и сл. могу се користити као сликарске подлоге и за обликовање материјала.

Дрвена даска је природан материјал и може да се користи као подлога за сликање и материјал за обликовање. Неопходно је да дрвена даска буде сува да би се осликала. Може се грундирати дрвена површина, али се може сликати и директно на дрвету. Дрво се везује лепилима (дрвофикс) тако да пружа могућност грађења тродимензионалних форми.

**Пластика као сликарска подлога**

**ПВЦ подлога** има разних, као што је клирит или плексиглас, употребни предмети или отпадна амбалажа (чаше, флаше, кесе, фолије...). Због специфичне структуре пластичне површине не упијају боју. Пластика се може колорисати фломастерима за ПВЦ и стакло, акрилним бојама, колажирати и преобликовати.

**Стакло као сликарска подлога**

**Стакло** је добра основа за сликање акрилним бојама, или бојама за витраж. Могу се користити равне стаклене подлоге, као и стаклени предмети и амбалажа. Стакло се може пескарити и декорисати другим материјалима (жицом, канапом, папиром, тканином...)

**Керамика као сликарска подлога**

**Керамика** спада у материјале за обликовање, а као готов производ може бити добра основа за осликавање (саксије, вазе, чиније, керамичке фигурине...). За сликање на керамици могу се користити темпера и акрилана боја.

**Гипс као сликарска подлога**

**Гипс** је добар као подлога за сликање, за обликовање предмета, израду калупа за скулптуре, као и везиво при изради мозаика. Због његове порозности при изради предмета већих површина, или подлога већих површина, неопходно је направити арматуру од жице и тканине. За сликање на гипсаној површини може се користити акрил и темпера.

**Бетон као сликарска подлога**

**Бетон** је одлична подлога за израду великих мурала. За сликање се користе акрилне или дисперивне боје. Користи се и као подлога за цртреж кредом.

**Припрема подлоге за цртање и сликање**

Поједине врсте подлога (папир, платно, картон, дрвене подлоге...) морају се пре сликања грундирати – намазити заштитним слојем основне боје која не дозвољава да боја при сликању пробије подлогу. За грундирање се користити **акрилни грунд,** али и **боја за бетон** или **пуна дисперзија.** Грунд се наноси широким четкама, лазурно, у два или три наноса. Грунд се може и тонирати бојом.